***Национален план на МОМН за интегриране на деца със СОП***

**Децата със специфични обучителни трудности са много и мястото им е в общообразователното училище. Децата с този модел възприятия (като дислексия, дисграфия, аутизъм, хиперактивност, дефицит на вниманието) не се отличават интелектуално от останалите и не трябва да бъдат третирани като непълноценни, увредени или болни. Българското образоване трябва да разработи и прилага модели за работа с тези деца.**

***“За да видиш нещо ясно, често е достатъчно само да промениш посоката в която гледаш.”***

*Антоан дьо Сент-Екзюпери*

**Какво представляват специалните образователни потребности - СОП?**

      Понятието специални образователни потребности (СОП) е определено в нормативните актове на Министерството на образованието и науката.

СОП могат да имат деца, които срещат различни затруднения в обучението си, поради:

Сензорни увреждания (нарушено зрение или увреден слух);

Физически увреждания;

Умствена изостаналост;

Езиково-говорни нарушения;

Специфични обучителни трудности;

Емоционални или поведенчески;

Нарушения на общуването и комуникацията;

Хронични заболявания, които водят до СОП;

Множество увреждания

СОП е синоним на използвания в англоезичната педагогическа литература термин *chidren with special educational needs*, с който се прави **отказ**от използваните медицински категории, като акцента се поставя върху образователните нужди на детето и педагогическият аспект на въздействие. Или казано с друго думи, не е задължително детето Ви да има някакви медицински показатели и не означава задължително, че е болно от нещо!

СОП означава специфични образователни потребности продиктувани от **различни затруднения в обучението му**, поради:

**Езикови-говорни нарушения;**

Това е специфично езиково нарушение, което се характеризират с късно начало на речта и с нетипично за възрастта развитие на цялостната езикова система. Причините се дължат на поражения в мозъчната кора, започнали още преди развитието на речта. Характеризира се с липсата на експресивна реч, а когато се появи, думите са с неправилна звукова и сричкова структура, недоразвити са всички компоненти на езика – форма, съдържание и употреба. В последствие на това децата изпитват затруднения да се изразяват, да разказват и преразказват.

**Аутизъм и синдром на Аспергер**

Нарушенията от аутистичния спектър се характеризират със затруднения в социалните умения, езика и поведението. Трудностите се проявяват в различна степен при различните деца - при някои може да липсва вербална комуникация и очен контакт с останалите, а при други има развита реч и те се справят по-добре в социална ситуация. Изпитват трудност да планират бъдещето си, изпитват страх при промяна и/или невъзможност за справянето в непознати ситуации, прогнозирането на това какво следва или какво би могло да последва, разбирането на реакциите на хората. Децата с аутизъм често не умеят да разпознават чувствата на другите. Често остават асоциални и неприети от връстниците си.

Синдромът на Аспергер, наричан още високофункционален аутизъм, има различни характеристики и степени. Учениците с Аспергер синдром могат да бъдат много ценни в клас, когато някой от предметите е в сферата на техните интереси. Те са внимателни към детайлите, и могат да бъдат много стриктни, точни, надеждни и отдадени на каузата.

**Хиперактивност и/или дефицит на вниманието (ХАДВ)**

Дефицитът на вниманието може да бъде както с, така и без хиперактивност. Типични характеристики на синдрома са моторната неудържимост, слаба концентрация на вниманието, импулсивност и неовладяемост на моментните желания и настроение. В резултат на това се появяват вторично обусловени дефицити в ученето и социализацията. Важно е да се отбележи, че ХАДВ не се дължи на лошо възпитание, а е резултат от невробиологични фактори, свързани с промени в тези части на мозъка, които контролират импулсите и концентрацията. В други случаи обаче слабата концентрация на вниманието се явява вторично развита в резултат на когнитивни дефицити.

**Сензорни увреждания (нарушено зрение или увреден слух);**

Увреденият слух (дори и частично) ограничава възможността да се долавят разликите между звуците, поради което думите се чуват и заучават грешно. Това затруднява съществено схващането на основните правила за структуриране на речта – устна и писмена.

Нарушеното зрение (в различна степен) води до липса на възможност да се правят разлики във форми, обърнати букви или числа; прескачат се думи и редове; нарушава се възприятието за дълбочина и разстояние, както и координацията между зрение и движения. Подобни проблеми могат да засегнат моторните умения, разбирането на прочетен текст, а така също и математическите умения.

**Специфични обучителни трудности;**

Това понятие се отнася до състояние, което вероятно е резултат от дисфункция на централната нервна система и обединява децата с дислексия, дисграфия, дискалкулия, диспраксия. Децата с такива затруднения са с нормален интелект, а често и с интелект над средното ниво, но същевременно имат изразени трудности в овладяването на едно или няколко от основните училищни умения (най-често четене). Характерни са както затруднения във възприятието и кодирането на информацията, така и недостатъчна интерсензорна интеграция, нарушения на сензомоторната координация и на езиковото развитие, ограниченост на паметта, вниманието, абстрактното мислене.

**Дислексията** е с неврологичен произход и е свързана със затруднения в четенето –налице е невъзможност да се усвоят (чрез стандартните обучителни подходи) връзките между звуците, буквите и думите, поради което трудно се разбира значението на прочетени фрази и текстове. Често се забелязват дефицити в речевите умения и моториката. От друга страна много от тези деца изпъкват с творческо  мислене, интуиция, умения за рисуване или артистични заложби.

**Дисграфията** се характеризира с невъзможност за учене, поради нарушения в уменията за писане. Симптомите са свързани с грешки в преписването на букви и думи, в последователността на буквите в думата и организацията и свързаността на написаното.

**Дискалкулията** е свързана с основните аритметични способности, като трудностите са във възприемането, разбирането или възпроизвеждането на количествена или пространствена информация. Учениците с дискалкулия помнят трудно факти, дати, цифри и процедури, не разбират простите концепции за числата и смятането, както и понякога бъркат цифри и букви. Дискалкулията се отразява и на способността на децата да запомнят и разпознават часа, да смятат цени и да измерват скорост или температура.

**Диспраксията** е нарушена способност за организиране и насочване на съзнателно движение. Често децата с диспраксия изглеждат тромави и непохватни, трудно усвояват грубите моторни движения, свързани с баланс и координация, както и фините движения, свързани с работа с предмети. Писането за тях е трудно, както и усвояването на клавиатурата. Много деца с диспраксия имат нисък мускулен тонус, но е важно да се отбележи, че не е задължително моторните умения да са тези, които затрудняват детето, а е по-скоро неспособността да се възприеме и разбере, планира и/или изпълни движението.

**Хронични заболявания, които водят до някакви специфични потребности при образованието им;**

Хроничните заболявания *сa незаразни болести, състояния или заболявания на организма, които протичат за дълъг период от време и прогресират бавно****.***Характерно за хроничните заболявания е, че болните се нуждаят от постоянни медицински грижи*,*което води до чести отсъствия на детето от учебния процес, а от там и до пропуски в изучавания материал.

**Соматични заболявания**– ортопедични, сърдечни, ендокринни, ревматични, онкохематологични и др.

**Неврологични заболявания**– наследствени и дегенеративни болести на централната и периферна нервна система (детска церебрална парализа).

В категорията специални образователни потребности се включват също и деца с:

**Физически увреждания;**

**Умствена изостаналост;**

**Множество увреждания**.

След като разяснихме картината, кои деца са СОП или кой не, става ясно, че не е задължително детето със СОП да има някакво увреждане.

Правилно ли е да се поставя „диагноза“ СОП на децата работещи със специалист? – Отново **не**! Дете или ученик може за определено време да се подпомага от даден специалист в детската градина или училището, но тази подкрепа е само докато има необходимост от нея.

Ясно е, че не е необходимо да са налице всички симптоми, за да се определи едно дете като носител на специфично обучително нарушение, нито е достатъчно наличието на един симптом. Затрудненията в овладяването на училищните умения усложняват адаптирането към училищната среда и изискват много усилия от страна на родители и специалисти, за да се преодолеят дефицитите.

Обикновено специалните потребности на повечето ученици се установяват след постъпването на децата в детска градина или училище и може да мине известно време преди да бъдат констатирани. Нерядко като вторичен проблем от затрудненията в ученето могат да се появят психологически бариери в социалното взаимодействие, саморегулацията на поведението и изграждането на реална самооценка. Детето се нуждае от подкрепата на обкръжаващите го, за да се научи да изразява себе си, да се справя с гнева и да побеждава предизвикателствата. Добре е да се вземе под внимание и фактът, че затрудненията в училище не винаги са причинени от невъзможност за учене. Тревожност, депресия, стресови ситуации, емоционални травми и други състояния, отразяващи се на концентрацията могат значително да се отразят върху учебните постижения на детето. В терапевтичната работа трябва да се има предвид, че няма две еднакви деца и дори при идентични диагнози е необходимо да се избират подходи, съобразени с индивидуалните и личностни особености на всяко дете. При правилен подбор на методите и условията за учене, мозъкът има способността да се реорганизира. Откритията в областта на невропластиката доказват естествената способност на мозъка да се променя през целия живот - да формира нови връзки и да генерира нови мозъчни клетки в отговор на опита и наученото. Тези нови връзки спомагат за усвояването на умения като четене и писане, които са били трудност при използването на старите връзки. На основата на тези открития, се създават нови методи и иновативни програми за справяне с трудностите в обучението. Например за деца, които имат трудности в разграничаването на звуците в една дума се правят компютърни програми за обучение, които забавят звуците така, че децата да могат да ги разберат и така постепенно увеличават скоростта на възприемане.

**Какво означава интегрирано обучение?**

Интегрирано обучение на деца със СОП е такова обучение, при което детето независимо от вида на увреждането е включено в общата образователна среда. Това се осигурява чрез изграждането и функционирането на подкрепяща среда, която включва подходящи архитектурни и социално–битови условия, индивидуалните образователни програми, екипи от специалисти, специални учебно-технически средства и апаратура, дидактически материали и помагала.

В момента в България значителен брой деца с увреждания не получават образование или се обучават в домовете си чрез индивидуална форма на обучение. Така те са лишени от възможността да общуват със своите връстници, да бъдат самостоятелни и равнопоставени. В резултат на това голяма често техните възможности и социалните им умения остават недостатъчно развити. Дългосрочните последици от такъв подход са трайна социална изолация, неконкурентноспособност на пазара на труда, неумение за справяне с житейски ситуации.

Предмет на Националния план за интегриране на деца със специални образователни потребности и/или с хронични заболявания в системата на народната просвета са:

1. включването на деца със специални образователни потребности, независимо от вида и степента на увреждането им в учебния процес във всички видове училища и детски градини от системата на народната просвета;

2. конкретните ангажименти на държавни и общински структури за осигуряване на необходимия и достатъчен ресурс във всички видове училища и детски градини, в които се обучават или се очаква да се обучават деца със специални образователни потребности, независимо от вида и степента на увреждането им;

3. методиката за прогнозиране и планиране на конкретните социални случаи, в които ще се прилагат интегрирани форми на обучение, респективно финансиране на дейностите;

4. методиката за адаптиране на училищната среда до степенна подкрепяща среда;

5. сроковете и отговорностите за привеждане на нормативните актове в системата на народната просвета в съответствие с чл.21, ал.1 и ал. 2 ; чл.27, ал.1 и ал. 2 от Закона за народната просвета;

6. сроковете и отговорностите за изработване и въвеждане на програми за интегрирани форми на обучение;

7. възлагането на контролни функции за изпълнение на вменените отговорности на Национален обществен съвет и областни обществени съвети за интегрирано обучение.

**Нормативна уредба**

         Децата, които имат специални образователни потребности, се нуждаят от специална педагогика и използват услугите на ресурсен учител, който е назначен от съответния ресурсен център. Чл. 95 от Закона за предучилищното и училищното образование (обн., ДВ, бр. 79 от 13.10.2015 г., в сила от 1.08.2016 г.), постановява необходимост (но не е задължителна) да се разработва индивидуален учебен план въз основа на училищния учебен план и за децата със специални образователни потребности. Процедурата по установяване на това, дали детето е със специални образователни потребности, се описва в наредба за приобщаващото образование, приета през 2017 г. (обн. - ДВ, бр. 86 от 27.10.2017 г., в сила от 27.10.2017 г.; ...; изм. и доп. ДВ. бр.92 от 27 октомври 2020 г.) (акт. 11.11.2020 г.).

**Статистика за броя на децата с обучителни затруднения в България**

         Близо 17 000 са децата със СОП през 2017 г., за които се твърди, че посещават училище с ресурсно подпомагане или масова детска градина

         Към септември 2020 г., изказване на председателя на Националната асоциация на ресурсните учители уточнява, че децата и учениците със СОП в България са близо 25 000. Според него данните на Световната здравна организация са, че всяко десето дете в света е с различна степен на увреждания или със специални потребности.